AaB's sportschef, Lynge Jakobsen, siger, at han fortsat har tillid til Kent Nielsens evner i nedrykningskampen.

AaB er ikke rigtigt kommet ud af starthullerne endnu i år. Selvom nordjyderne ligger sidst i Superligaen og har hårdt brug for point, hvis holdet skal slutte over nedrykningsstregen, er det kun blevet til fem point i fem kampe i 2011. Men sportsdirektør Lynge Jakobsen er trods søndagens målløse kamp mod Horsens fortsat stærk i troen på, at det kan lade sig gøre at løse billet til endnu en sæson i Superligaen. - Jeg erkender, at vores situation er kritisk. Men jeg tror stadig, at vi i sæsonens sidste ni kampe får de fem-seks sejre, der er nødvendige for at blive i Superligaen, siger han til B.T. Derfor mener sportsdirektøren heller ikke, at han behøver overveje, om der skal en anden træner end Kent Nielsen til at styre klubben sikkert i havn. - Det spørgsmål er overhovedet ikke til diskussion. Kent har ydet en god indsats, siden han kom til AaB, og når man kigger på spillernes indsats, fejler den intet, siger han. /ritzau/